נכון, גם ג'סטין ביבר שמח מזה, אבל חייבים להודות שהבליברס הם העניין המרכזי פה.
חיכינו לטקס פרסי המוזיקה השנתי של תחנת הרדיו האינטרנטית iHeartRadio בקוצר רוח עוד מהשנה שעברה. לא מעט מהציפייה הדרוכה שלנו היה בזכות התגובה המוגזמת והמתוקה בטירוף של טיילור סוויפט וג'סטין טימברלייק בשנה שעברה, כשהשניים העמידו פנים שהוא זכה כאשר הכריזו עליה כזוכה בקטגוריית "השיר הטוב ביותר" על Shake it Off. הדאחקה המשותפת הזאת הפכה את טקס iHeartRadio לטקס הפרסים המועדף עלינו ב-2015, וואלה - גם השנה הוא לא אכזב.
הטקס התקיים אתמול בערב וטמן בחובו כמה רגעי שיא. אם כבר הזכרנו את טיילור, בואו נתחיל איתה. טיי-טיי גרפה את רוב הפרסים גם השנה: "זמרת השנה", "סיבוב ההופעות של השנה", "הקטע הכי מתאים לבניית ממים ויראליים", ו"אלבום השנה" (על 1989), שנאום הזכייה שהגיע בעקבותיו הפיל לרצפה כמה לסתות. טיילור הצהירה שטקס הפרסים הזה יהיה האחרון שלה לזמן מה. יבא'לה! מה זה אומר על הקריירה של טיילור? אנחנו מאוד מקווים שהיא אמרה זאת משום שהיא מתחילה לעבוד על האלבום הבא שלה, כי הלב שלנו לא יעמוד בהפסקה מטיילור.
הבויפרנד של טיי-טיי, קלווין האריס, זכה גם הוא להביא הביתה פסלון וגרף את פרס "אמן הדאנס של השנה". טיילור נראתה גאה ומאוהבת במיוחד בזמן נאום הזכייה שלו. כאן המקום לציין רגע משמעותי נוסף בנאום הזכייה המדובר של טיילור - היא הודתה לקלווין ואמרה לו "אתה האדם הכי מדהים בעולם לחזור אליו הביתה לאחר שהאורות כבו והקהל הלך הביתה". טיילור אפילו פנתה אליו בשמו האמיתי, אדם. כן, אנחנו נמסים כרגע.
הופעת הסולו הראשונה של זאין מאליק (בסדר, בסדר, רק זאין) בטקס פרסים כלשהו הייתה אחד הרגעים הכי מצופים בטקס, ואין ספק שהיא עמדה בכל הציפיות. זאין הופיע עם הסינגל החדש שלו Like I Would והוכיח לכולם שהוא מסתדר מצוין בלי וואן די. אפילו יותר ממצוין.
ג'סטין ביבר (שהגיע לטקס עם ראסטות קטנות ובלונדיניות) זכה גם הוא בלא מעט פרסים, בהם "זמר השנה", "שיר הדאנס של השנה" (על Where Are Ü Now) ו"צבא המעריצים הטוב ביותר של השנה". על הקטגוריה האחרונה מגיע קרדיט דווקא לבליברס, ואנחנו לגמרי לוקחים את זה באופן אישי. יש! זכינו בפרס בטקס iHeartRadio!
HEART - למי הכי הגיע לזכות, לדעתכם?